Zvonica v Matejovciach

**Zvonica v Matejovciach** je renesančná zvonica zo 17. storočia,  ktorá je situovaná pri Kostole svätého Štefana na námestí v Matejovciach, mestskej časti Popradu. Objekt je súčasťou unikátneho historického súboru spišských renesančných zvoníc.

## História a stavebný vývoj
Datovanie výstavby zvonice nie je jednoznačné. Pravdepodobne ju postavili v polovici 17. storočia. Matejovská zvonica je niektorými prvkami príbuzná popradskej zvonici, ktorá vznikla koncom 16. storočia a v roku 1663 prešla kompletnou prestavbou. Obidve zvonice majú schodiská vedené v hrúbke múra a horné podlažia boli zaklenuté valenou klenbou, po ktorej sa zachovali len odtlačky. Prestavbu zvonice dokladá kamenná tabuľka v tvare štvorlístka na severnej strane pod oblúčikovým vlysom s nemeckým nápisom: Im JahrSchrift 1728 d13 Juli. Na začiatku 19. storočia získala klasicistickú úpravu. Pravdepodobne v tomto období bola renesančná atika nahradená jednoduchými štítmi. Kanonická vizitácia z roku 1832 uvádza, že zvonica zdobená, opravená (postavená) v roku 1728 nákladmi Cirkvi a v roku 1820 opravená na náklady mesta. Ďalšiu prestavbu zaznamenáva latinský nápis na severnom štíte: RENOVATUM 1885. Staršie fotografie dokladajú, že zvonica mala do poslednej rekonštrukcie v roku 1993 štukovú výzdobu zo začiatku 19. storočia. V roku 1993 prebehla pamiatková obnova zvonice, pri ktorej bolo rozhodnuté o navrátení jej pôvodnej podoby v čo najväčšej miere.

## Opis
Zvonica je štvorpodlažný objekt na štvorcovom pôdoryse, ktorý je napojený západnou stranou na ohradný múr Kostola svätého Štefana. Prízemie zaklenuté valenou klenbou a s podlahou z udupanej zeminy má portál s rovným prekladom na južnej strane, oproti nemu je úzke štrbinové okno. V minulosti bol portál zdobený rastlinným motívom.  Druhé a tretie podlažie s drevenými stropmi už majú malé štvorcové okná s kamennými osteniami. Zvláštnosťou je vsunutie dvoch samostatných podlaží medzi prízemie a najvyššie podlažie so zvonovou stolicou. Obe podlažia sú veľmi nízke a prepojené dreveným schodiskom. Zámerom tejto úpravy bolo pravdepodobne vytvoriť čo najviac skladovacieho priestoru. Vstup do zvonice je situovaný zo strany kostola. Schodisko na horné podlažia je vedené v hrúbke múra. Je osvetlené nepatrným okienkom. Zvonica ako jediná má na všetkých štyroch stranách bifória s kamennými osteniami a rímsami, ktoré sú zdobené diamantovým vzorom.

Matejovská zvonica mala pôvodne sgrafitovú výzdobu, ktorú pri prestavbách v 19. storočí nahradila štuková výzdoba. Spodnú časť asi zdobilo nárožné kvádrovanie, v hornej časti nárožne dvojice lizén a pod rímsou motív prelínajúcich sa oblúčikov. Zvonica nemá zachovanú renesančnú atiku. Na jej mieste sú trojuholníkové štíty. Jedinou zachovanou exteriérovou výzdobou je oblúčikový vlys na kamenných konzolách po obvode spodnej časti tretieho podlažia.

Zvonová stolica je nová, oceľová s tromi zvonmi. Menší zvon z roku 1981 je zasvätený Panne Márii. Ďalšie dva nie sú datované. Na veľkom zvone sa nachádza nápis: O REX GLORIE VENI CUM PACE GOT DER SEI MIT UNS. TOMAS SCHWARTZ GEORGI BARTZ ANNO 1726 RENOVATUM EST. (*Kráľ slávy, príď v mieri. Bože, buď s nami. Tomas Schwartz, Georgi Bartz v roku 1726 obnovený*).

## Referencie

## Ďalšia literatúra
*  

## Iné projekty

Kategória:Stavby v Poprade
Zvonica
Kategória:Kultúrne pamiatky v okrese Poprad
Kategória:Zvonice